[bookmark: _GoBack]POZIV
na sudjelovanje u savjetovanju
s javnošću
o
NACRTA PLANA UPRAVLJANJA IMOVINOM U VLASNIŠTVU OSJEČKO-BARANJSKE ŽUPANIJE ZA RAZDOBLJE 2021. - 2025. GODINE
ZA SAVJETOVANJE S JAVNOŠĆU


	Slijedom Odluke o upravljanju imovinom u vlasništvu Osječko-baranjske županije ("Županijski glasnik" broj 8/20. i 2/21.), a u skladu s načelima upravljanja izrađuju se i provode akti strateškog planiranja koji se odnose na upravljanje imovnom u vlasništvu Županije:
· plan upravljanja imovinom u vlasništvu Županije kao srednjoročni akt strateškog planiranja i
· provedbeni program upravljanja imovinom u vlasništvu Županije kao kratkoročni akt strateškog planiranja.

	Akte iz prethodnog stavka priprema upravno tijelo Županije nadležno za imovinsko-pravne poslove u suradnji s upravnim tijelom nadležnim za financije i drugim upravnim tijelima, a donose se u skladu s Odlukom i uz odgovarajuću primjenu propisa kojima se uređuje sustav strateškog planiranja i upravljanja razvojem Republike Hrvatske odnosno upravljanje imovinom u vlasništvu Republike Hrvatske te se objavljuju u "Županijskom glasniku" i na internetskim stranicama Županije.

	Plan upravljanja imovinom u vlasništvu Županije za razdoblje 2021. - 2025. godine donosi Skupština Županije za razdoblje od pet godina, na prijedlog župana pod uvjetima i na način propisan zakonom i općim aktima Županije uz prethodno provedeno savjetovanje s javnošću.

	Planom se određuju srednjoročni ciljevi i smjernice upravljanja i raspolaganja imovinom u vlasništvu Županije sukladno njezinim gospodarskim i razvojnim interesima u skladu s drugim strateškim odnosno planskim dokumentima i općim aktima Županije i zakonom.

	U cilju ostvarivanja Ustavom Republike Hrvatske zajamčenog prava na pristup informacijama, kao i na ponovnu uporabu informacija fizičkim i pravnim osobama putem otvorenosti i javnosti djelovanja tijela javne vlasti donesen je Zakon o pravu na pristup informacijama ("Narodne novine" broj 25/13. i 85/15.), kao i Kodeks savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), (u daljnjem tekstu: Kodeks).

Navedenim Zakonom pored ostalog su utvrđene obveze javno pravnih tijela, a u smislu navedenog Zakona tijela javne vlasti su tijela državne uprave, druga državna tijela, tijela jedinica lokalne i područne (regionalne) samouprave, pravne osobe s javnim ovlastima i druge osobe na koje su prenesene javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe i druge osobe koje obavljaju javnu službu, pravne osobe koje se u cijelosti financiraju iz državnog proračuna ili iz proračuna jedinica lokalne i područne (regionalne) samouprave, kao i trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo.

Prema odredbama Zakon o pravu na pristup informacijama obveze tijela javnih vlasti su i da objave na svojoj internetskoj stranici nacrt zakona i drugog propisa o kojem se provodi javno savjetovanje sa zainteresiranom javnosti i koje u pravilu traje 30 dana, uz objavu razloga za donošenje i ciljeva koji se žele postići savjetovanjem. Stavkom 4. članka 11. Zakona propisano je da se odredbe o objavi na internetskoj stranici nacrta zakona i drugog propisa o kojem se provodi javno savjetovanje sa zainteresiranom javnosti, primjenjuju na odgovarajući način u postupku donošenja općih akata jedinica lokalne i područne (regionalne) samouprave i pravnih osoba s javnim ovlastima, kojima uređuju pitanja iz svog djelokruga, a kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na njihovu području, odnosno na području njihove djelatnosti (uređenje naselja i stanovanja, prostorno planiranje, komunalna djelatnost i druge javne službe, zaštita okoliša, i drugo).

Normativni okvir za uređivanje postupka savjetovanja sa zainteresiranom javnošću uređen je i Kodeksom kojim se utvrđuju opća načela, standardi i mjere za savjetovanje sa zainteresiranom javnošću u postupcima donošenja zakona, drugih propisa i akata državnih tijela, kojima se uređuju pitanja i zauzimaju stavovi od interesa za opću dobrobit. Krajnji je cilj Kodeksa olakšati interakciju s građanima i predstavnicima zainteresirane javnosti u demokratskom procesu te potaknuti aktivnije sudjelovanje građana u javnom životu.

Opća načela savjetovanja utvrđena su točkom IV. Kodeksa i ona su: sudjelovanje, povjerenje, otvorenost i odgovornost, te djelotvornost. Točkom IX. Kodeksa utvrđeno je da odredbe Kodeksa odgovarajuće primjenjuju tijela jedinica lokalne i područne (regionalne) samouprave i pravne osobe koje imaju javne ovlasti u postupcima donošenja općih akata kojima uređuju pitanja iz svoga djelokruga, a kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na njihovu području, odnosno području njihove djelatnosti (uređenje naselja i stanovanja, prostorno planiranje, komunalna djelatnost i druge javne službe, zaštita okoliša, i drugo).

Postupajući u skladu s člankom 11. Zakona, Župan je donio Uputu o načinu provedbe postupka savjetovanja tijela Osječko-baranjske županije s javnošću (KLASA:011-01/16-01/2, URBROJ:2158/1-01-02-16-2 od 15. ožujka 2016. godine i KLASA: 011-01/17-01/4 URBROJ: 2158/1-01-02-17-2 od 12. prosinca 2017. godine, kao i Plan savjetovanja tijela Osječko-baranjske županije s javnošću u 2021. godini (KLASA: 011-01/20-01/4, URBROJ: 2158/1-01-02-20-1-1) od  29. prosinca 2020. godine kojim je točkom 2. planirana i provedba savjetovanja sa zainteresiranom javnošću o Planu upravljanja imovinom u vlasništvu Osječko-baranjske županije za razdoblje 2021. - 2025. godine.

	Savjetovanje sa zainteresiranom javnošću
	Budući da je riječ o općem aktu, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 2.  do 12. ožujka  2021. godine.
	Organizator i nositelj postupka savjetovanja je Upravni odjel za imovinsko-pravne poslove, Upravni odjel za javne financije i Upravni odjel za zajedničke poslove Osječko-baranjske županije.
	Pozivamo vas na sudjelovanje u postupku Savjetovanja, za koju potrebu vam je na raspolaganju utvrđeni Nacrt Plana i Obrazac sudjelovanja u savjetovanju. 



